Jeremia 4 | Beibele Inthaneteng | Phetolelo ya Lefase le Lefsa
4 “Ge e ba o ka boa wena Isiraele,” o re’alo Jehofa, “o ka boela go nna.+ Ge e ba o ka lahla makgapha a gago ka baka la ka,+ gona o ka se be moleleri. 2 Ge e ba o ka ena wa re:+ ‘Ke ikana ka Jehofa yo a phelago yo a nago le therešo,+ toka le toko!’+ Gona ditšhaba di tla itšhegofatša ka Yena, e bile di tla ikgantšha ka Yena.”+ 3 Se ke seo Jehofa a se boditšego batho ba Juda le ba Jerusalema: “Itemeleng naga e lengwago gomme le se ke la bjala gare ga meetlwa.+ 4 Itlhwekišeng pele ga Jehofa* gomme le bolotše dipelo tša lena, lena batho ba Juda le badudi ba Jerusalema;+ e le gore pefelo ya ka e se ke ya le tlela bjalo ka mollo, ya fiša gwa se be le yo a e timago ka baka la bobe bja ditiro tša lena.”+ 5 Bolelang se Juda gomme le se tsebatšeng le Jerusalema,+ le se goeletšeng le be le letše naka nageng ka moka.+ Goeletšang ka go hlaboša le re: “Kgobokanang re tseneng metseng e šireleditšwego.+ 6 Emišetšang seka Tsione. Itšhireletšeng. Le se eme.” Gobane go na le bošula bjo ke bo tlišago go tšwa ka leboa,+ yona tshenyo e kgolo. 7 Yo a senyago ditšhaba o rotogile go etša tau e tšwago sethokgweng+ sa yona gomme o tlogile;+ o tlile a etšwa lefelong la gagwe e le gore a tle a dire naga ya lena selo seo se tlabago. Metse ya lena e tla ba mašope, gwa se be le modudi go yona.+ 8 Ka baka leo aparang mekotla.+ Itshetleng dihuba le gololeng,+ ka gobane bogale bja Jehofa bjo bo tukago ga se bja re gomela.+ 9 “Mohlang woo kgoši e tla nolega moko,+ gwa nolega le dikgošana; baperisita ba tla tlabega gomme baporofeta bona ba makala,” o re’alo Jehofa.+ 10 Nna ka re: “Joo, Mmuši Morena Jehofa! Ruri o forile batho+ ba gotee le Jerusalema, wa re: ‘Le tla ba le khutšo’+ gomme tšhoša e beile bophelo bja motho kotsing.” 11 Mohlang woo go tla thwe go batho ba gotee le go Jerusalema: “Go na le phefo e fišago e fokago ya ditseleng tše di sepelwago kudu tše di phatšago lešokeng+ e yago go morwedi wa batho+ ba ka; ga se ya go ološa goba ya go hlwekiša. 12 Phefo e fokago ka matla yona e tla go nna e etšwa ditseleng tšeo. Bjale le nna ke tla ba ntšhetša dikahlolo.+ 13 Bonang! Lenaba le tla rotoga go etša maru a pula gomme dikoloi tša lona di etša ledimo.+ Dipere tša lona di šia dintšhu ka lebelo.+ Re ba madimabe ka gobane re hutšwe! 14 Hlatswa pelo ya gago o e hlwekiše bobeng bjo bogolo, wena Jerusalema, e le gore o phološwe.+ Menagano ya gago e fošagetšego e tla ba go wena go fihla neng?+ 15 Gobane lentšu le bolela le etšwa Dani+ gomme le tsebatša selo se se gobatšago se se tšwago tikologong ya dithaba ya Efuraime.+ 16 Bolelang ka sona, ee, se boleleng ditšhabeng. Se tsebatšeng mabapi le Jerusalema.” “Baleti ba tla ba etšwa nageng ya kgole,+ ba tla hlasela metse ya Juda ka lentšu la bona. 17 Ba lwa le yena ka mahlakoreng ka moka+ go etša baleti ba tšhemo, ka gobane o rabetše go nna,”+ o re’alo Jehofa. 18 “Tsela ya gago le ditiro tša gago—o tla lefetšwa ka tšona.+ Se ke bošula go wena, ka ge tefetšo e galaka; ka gobane e fihlile kgo! pelong ya gago.” 19 Joo mala a ka, mala a ka joo! Ke kwa bohloko bjo bogolo pelong+ ya ka. Pelo ya ka e kibakiba ka matla ka gare ga ka.+ Ga ke kgone go homola ka gobane moya wa ka o kwele modumo wa lenaka, mokgoši wa ntwa.+ 20 Go goeleditšwe tshenyego godimo ga tshenyego, ka gobane naga e sentšwe ka moka.+ Ditente tša ka di sentšwe gateetee,+ le diseila tša tente ya ka tša senywa ka go ponya ga leihlo. 21 Ke tla dula ke bona seka se le go kwa modumo wa lenaka le go fihla neng?+ 22 Ka gobane batho ba gešo ke mašilo.+ Ga se ba ntšhetša.+ Ke bana ba sa hlalefago; ga ba na kwešišo.+ Ba hlalefetše go dira bobe, eupša go dira botse gona ga ba go tsebe.+ 23 Ke bone naga, ka e bona e se na selo gomme e senyegile;+ ke bone le magodimong, go be go se sa na seetša.+ 24 Ke bone dithaba gomme di be di šikinyega, le meboto ka moka e be e šišinywa.+ 25 Ka lebelela ka bona go se na motho, dinonyana ka moka tša magodimo di be di tšhabile.+ 26 Ka lebelela ka bona serapa sa dienywa e le lešoka, metse ya sona ka moka e phušotšwe.+ E be e le ka baka la Jehofa, ka baka la bogale bja gagwe bjo bo tukago. 27 Se ke seo Jehofa a se boletšego a re: “Naga ka moka e tla fetoga lešope+ gomme na nka se tliše phedišo e feletšego?+ 28 Ka baka le naga e tla lla+ gomme magodimo a godimo a tla swifala.+ Ke ka gobane ke boletše, ke naganišišitše, ga se ka itshola e bile nka se lese go dira seo.+ 29 Motse ka moka o tšhaba ka baka la mokgoši wa banamedi ba dipere le babetši ba bora.+ Ba tsene dithokgweng gomme ba rotogela maswikeng.+ Metse ka moka e tlogetšwe gomme ga go yo a dulago go yona.” 30 Ka ge wena bjale o sentšwe, o tla dira’ng ka ge o be o tlwaetše go ikapeša tša mmala o mohwibiduhwibidu, o tlwaetše go ikgabiša ka dikgabiši tša gauta gomme o tlwaetše go botsefatša mahlo a gago ka go a tlotša ka boso?+ Go tlwaela go itira ga gago yo botse e be e le ga lefeela.+ Bao ba go kganyogago ba go lahlile; ba duletše go tsoma moya wa gago.+ 31 Gobane ke kwele lentšu leo le etšago la mosadi yo a babjago, tlalelo e etšago ya mosadi yo a belegago ngwana wa gagwe wa leitšibulo+ le lentšu la morwedi wa Tsione yo a dulelago go hemelana. O dulela go atlalatša diatla tša gagwe a re:+ “Bjale ke wa madimabe, ka gobane moya wa ka o lapišitšwe ke babolai!”+
^ Phetolelo ya lentšu ka lentšu e re, “bollelang Jehofa.”